Llíria proclama a les seues màximes representants per a les Falles de 2025
19 de octubre de 2024

L'alcalde Joanma Miguel ha proclamat oficialment, esta vesprada, a les persones que exerciran la màxima representació de les Falles de Llíria en l'exercici 2025. Arantxa Redondo Ruiz, de la comissió Avinguda dels Furs i voltants, i Marta Boscá Fos, de Pla de l’Arc, seran la fallera major i fallera major infantil de la ciutat, respectivament. A més, estaran acompanyades pel xiquet Cesc Gea de la falla dels Furs, com a president infantil, nova figura instaurada enguany per Junta Local Fallera (JLF).

El teatre de la Llar de les Persones Majors ha acollit l'acte de proclamació que ha comptat amb l'assistència d'una representació de l'Ajuntament i de les comissions falleres de la localitat, així com de la nova presidenta de JLF, Enri Fitos, primera dona que ocupa este càrrec a la capital del Camp de Túria.

La cort d'honor de la fallera major de Llíria 2025 està formada per María Fitos, Maite Torrero, Luisa Sotoca i Tania Navarré. Mentres que la cort infantil la componen les xiquetes Noemí Gallardo, Ángela García i Leire Sánchez.

L'alcalde Joanma Miguel ha felicitat les representants de 2025, “que simbolitzen la continuïtat de la festa a Llíria com les seues més altes ambaixadores”, i els ha animat a “viure cada acte amb la màxima il·lusió, perquè el vostre càrrec és el major honor que una fallera o faller pot assumir”.

Comiat faller major 2024

L'acte també ha servit per a celebrar el comiat de la fallera major de Llíria de 2024, Elizabeth Ventura, a qui el primer edil li ha donat les gràcies “pel compromís que ha demostrat durant tot el seu regnat i que ja passa a formar part de la història fallera de la ciutat”.

De la mateixa manera, s'ha entregat un reconeixement a Martín Martínez, president de Junta Local Fallera entre 2019 i 2024, en agraïment a labor realitzada durant estos anys.

Amb la proclamació s'inicia el compte arrere per a les Falles de 2025 a Llíria. El 9 de novembre se celebrarà l'acte solemne d'exaltació de les noves falleres majors i del president infantil de la ciutat.